text: Regionaltog aflyst de næste to uger 
  10 marts 2017 kl. 04.59
  De mange, der dagligt pendler med regionaltog mellem Esbjerg og Aarhus samt mellem Fredericia og Odense, må væbne sig med tålmodighed de næste mindst to uger.
  På grund af problemerne med IC-4-togene er alle regionaltog mellem Aarhus H og Esbjerg er aflyst frem til og med søndag den 26. marts. Det samme gælder alle regionaltog mellem Fredericia og Odense, der erstattes af togbusser. 
  Det skyldes, at samtlige 77 IC4-tog skal gennemgås for en mulig teknisk fejl, som har ramt enkelte togsæt den seneste tid.
  Det medfører store ændringer i den den regionale togtrafik, der rammer mange rejsende i Syd- og Sønderjylland.
  Myldretidstogene mandag til fredag mellem Aarhus H og Fredericia er aflyst.
  Regionaltogene mellem Aarhus H og Esbjerg er aflyst frem til og med søndag den 26. marts. 
  For at skabe en bedre forbindelse mellem Esbjerg og Aarhus, standser lyntogene i begge retninger ekstraordinært i Middelfart.
  Desuden er der disse ændringer:
  Hedensted: Lyntogene mod København H samt InterCity-togene mod Aarhus H/Aalborg standser ekstraordinært.
  Taulov, Brørup, Holsted og Gørding: InterCity-togene til og fra Esbjerg standser ekstraordinært.
  Brejning og Børkop: Betjenes af togbusser. Togbusserne kører mellem Fredericia og Vejle.
  Enkelte lyntog i myldretiden mandag til fredag er også aflyst.
  Søg flere informationer om på rejseplanen.dk, som er opdateret med fredagens ændringer. Ændringer for de kommende to uger kommer i Rejseplanen i løbet af fredag.
  